ཞོར་ལ་ངེས་པ་དགོས་པ་ཞིག་ནི་མིང་མཛོད་ལ་ཡང་དུས་དང་བར་སྣང་གི་ཁྱད་ཆོས་ཡོད་པ་སྟེ།དུས་ཀྱི་ཕྱོགས་ནས་དཔེར་ན་རིག་གནས་དར་ཚུལ་གྱི་ཆུ་ཚད་དང་།བར་སྣང་ཕྱོགས་ནས་མི་རིགས་དང་སྐད་རིགས་ཀྱི་རང་གཤིས་མི་འདྲ་བའི་ཁྱད་པར་ཡོད་ཕྱིར་མིང་མཛོད་ཀྱི་ནང་དོན་སྒྲིག་སྟངས་དང་འགྲེལ་སྟངས་ཁ་བྱང་བཅས་པར་ཁྱད་ཆོས་རང་གཤིས་པ་ཞིག་ཡོང་གི་ཡོད་དེ་དཔེར་ན།ལམ་རིམ་བླ་མ་བརྒྱུད་པའི་རྣམ་ཐར་ནི་བསྟན་འཛིན་སྐྱེས་བུ་དམ་པའི་མིང་མཛོད་ཀྱི་རིགས་དང་།ད་དུང་དེ་ལས་ཀྱང་ཁྱད་པར་དུ་འཕགས་པ་དཔེར་ན་འཕགས་པ་བསྐལ་བ་བཟང་བོ་ཞེས་བྱ་བ་ཐེག་པ་ཆེན་པོའི་མདོཡང་བསྐལ་བཟང་སངས་རྒྱས་སྟོང་གི་མཚན་གྱི་མིང་མཛོད་རྒྱས་འགྲེལ་སྐྱོན་སྟངས་དམིགས་བསལ་བ་ཞིག་དང་།མདོ་སྔགས་གསུང་རབ་རྒྱ་མཚོའི་སྙིང་པོ་མཚན་གཟུངས་མང་བསྡུས་པ་བཞུགས་སོཞེས་བྱ་བ་དེ་ཡང་བརྡ་ཆད་དམ་བརྩམས་ཆོས་མིང་མཛོད་ཀྱི་རིགས་སུ་གཏོགས་ཏེ།བོད་ཀྱི་་སྲོལ་རྒྱུན་དུ་བརྩམས་ཆོོས་དེ་དག་ལ་མིང་མཛོད་ཀྱི་བརྡ་ཆད་བཀོད་པ་མ་བྱུང་ཡང་དོན་དུ་དེ་དག་ཀུན་ཀྱང་ཐ་སྙད་ཀྱི་རིགས་ཁོངས་དང་།དོན་ཐག་གཅོད་བྱེད་སྟངས་གཙོ་བོའི་ཕྱོགས་ནས་མིང་མཛོད་ཀྱི་རིགས་སུ་འགྲོ་བ་ཡིན་ནོ།།དེ་བཞིན་དུ་མིང་མཛོད་ཀྱི་མིང་ཡང་རང་ལུགས་ཀྱི་གོམས་གཤིས་ཀྱིས་འགོད་པ་ཡོད་དེ།དེ་སྔ་བོད་ཡིག་གི་གསུང་འབུམ་དཀར་ཆག་སྐོར་ཅིག་བསྒྲིགས་ཡོད་པའི་མིང་དུ་དཀར་ཆག་ཅེས་བཞག་ཀྱང་དེའི་ནང་དོན་དང་སྒྲིག་ཚུལ་ནི་མིང་མཛོད་རིག་པའི་སྐབས་ཀྱི་རྩོམ་པ་པོའི་མིང་མཛོད་ཀྱི་རིགས་ཡིན་ནོ།།ཡང་བོད་ཀྱི་བསྟན་འགྱུར་ནི་བོད་སྔ་རབས་ཀྱི་གཞུང་བརྒྱའི་མིང་མཛོད་དམ་ཤེས་བྱ་ཀུན་འདུས་ཀྱི་མིང་མཛོད་ལྟ་བུ་ཡིན།དེའི་ནང་དུ་ཤེས་བའི་རྣམ་གྲངས་མང་པོའི་བརྡ་ཆད་ལ་བརྡ་དག་ཤེས་བྱའི་ཕྱོགས་ཀྱི་ཚིག་འགྲེལ་སྐྱོན་པ་ཙམ་མ་ཡིན་པར་ཆེད་གཉེར་སོ་སོའི་ཕྱོགས་ནས་འགྲེལ་བཤད་ངོ་སྤྲོད་ཞིབ་རྒྱས་ཞུས་པ་ལྟ་བུ་ཡིན་པས་སོ།།མདོར་ན།གོང་དུ་སོང་བའི་མིང་མཛོད་དབྱེ་སྲོལ་དང་དབྱེ་བའི་རྣམ་གྲངས་སོགས་ནི་ངོ་སྤྲོད་སྟབས་བདེའི་ཚུལ་དུ་ཡིན་གྱི།གཞན་དུ་དབྱེེ་སྒོ་དབྱེ་གྲངས་སོགས་ནི་ཚད་ཀྱི་འཇོག་དཀའ་བ་ཞིག་ཡིན།ཅི་སྟེ་ན།རིག་པའི་གཞུང་ལུགས་ཀྱི་རྣམ་གྲངས་ནི་ཉི་ཟླ་བཞིན་དུ་འཕེལ་གྱི་ཡོད་ལ།དེ་བཞིན་དུ་ཆེད་གཉེར་དང་ལས་རིགས་ཀྱི་རྣམ་གྲངས་ཀྱང་བརྒྱ་ཕྲག་སྟོང་ཕྲག་གི་ཚད་དུ་འཕེལ་གྱི་ཡོད་ན།དེ་ལ་བསྟུན་པའི་མིང་མཛོད་ཀྱི་རིགས་ཀྱི་གྲངས་ཀ་ཡང་བརྒྱ་ཕྲག་སྟོང་ཕྲག་བྱས་ནས་འཕེལ་འོངས་པ་ཡིན་ནོ།།